KORTKUNS GR. 6 – 7 #2 – Die Namib Skryf – sonder grense
Warning: sprintf(): Too few arguments in /customers/1/8/1/namibskryf.com/httpd.www/blog/wp-content/themes/lili-blog/thememiles/breadcrumbs/breadcrumbs.php on line 254
6th November 2019 6th November 2019 By Meraai ProsaAfrikaans,Griffel,Namibia,Skole,Waltons
TWEEDE PLEK: LUCA COFFEE, WINDHOEK GYMNASIUM
Daar is nie meer werk nie!!
Dis 24 Desember en Kersvader se spesiale Jingle Bells-alarm gaan klokslag 03:00 af … soos elke jaar vantevore. Hy gee een laaste snork deur sy dik, wit snor en besef dan dat dit mos die lekkerste dag van die jaar in die Noordpool is! Hy wikkel sy groot voete opgewonde, en sy pantoffels se klokkies klingel vrolik die laaste versie van Jingle Bells saam. Maar dan kom daar skielik 'n Vreemde Vlieënde Voorwerp deur die lug gevlieg en voor hy kon keer, tref 'n soetkoekie, so groot soos sy gewese boepens, hom. Nou's hy nugter wakker en die nare waarheid tref hom selfs harder. "Ek is ge-retrench!" Ja, jou wraggies … liewe Kersvader en sy klein dwergbende is werkloos! Erger nog: die Paashaas, Tandemuis en Klaasvakie sit in presies dieselfde bootjie!
Kersvader gly traag uit die bed. Mens kan ook net só lank Netflix kyk. Hy gaan staan voor die spieël en bekyk sy uitgeteerde Kersvader-lyfie. "My liewe vrou, dis mos jóú skuld dat ek so wegsmelt. 'n Kersfeeskoekie is mos nie 'n koekie sonder regte meel nie?" kla Kersvader. "Miskien nie, maar vandag se mense glo mos glutenvry is die moderne weergawe van Weighless!" sê Paashaas. "Hoekom, dink julle, steek mense nie meer so graag paaseiers weg nie? Want gewone sjokolade is mos nie meer goed genoeg nie." Kersvader en Paashaas kyk vir mekaar en skud maar net hulle koppe.
"En om nie eers van hulle slaapgeite te praat nie!" sê Klaasvakie terwyl hy die sandjies uit sy lui ogies vee. "My sandjies is mos nie meer goed genoeg vir daai Japsnoete nie. Deesdae moet die mense mos 'n pilletjie drink om te kan slaap of joga doen om kamstig te kan rustig raak."
"Wat 'n klomp nonsens!" gil Tandemuis met sy fyn stemmetjie. "Kry jy ook so swaar?" vra Kersvader.
"Julle wil nie weet nie! My tandekasteel staan al vir meer as 'n jaar en stof vergader, want daar's net nie meer tande nie."
"Hoekom nie?" val Paashaas hom in die rede.
"Het julle nog nooit van Vegan gehoor nie?"
"Wat op aarde is dit?" vra Kersvader. "Al wat ek weet, is dat melk uit is soos koekies in 'n weeshuis, want dit kom mos van 'n koei af."
"En wat het dít met die prys van eiers te doen?" vra Klaasvakie.
"Goeie vraag, want eiers is ook uit!"
"Wat Tandemuis eintlik probeer sê, is dat Vegan ouens niks eet wat van 'n dier af kom nie," sê Kersmoeder. "Dié dat die volksvreemde kinders van vandag se tandjies so vrot is … van te min kalsium!" En daar tref die harde werklikheid vir Tandemuis: hy gaan nooit ryk word nie, want daar is eenvoudig te min gesonde tandjies!
So sit Kersvader, Kersmoeder, Klaasvakie, Paashaas en Tandemuis om die etenstafel en kom met 'n groot skok agter: "Ons is ge-retrench!!"
G'n wonder hulle moes beurte maak om daardie een groot soetkoekie in 'n koppie sójamelk te doop nie, want daar is nie meer werk nie en ook nie geld vir nog nie …